Vain kymmenkunta Saksan ilmavoimien 128:sta
Eurofighter Typhoon-hävittäjästä on toimintavalmiudessa, viikkolehti
Der Spiegel kertoo asiantuntijalähteisiin viitaten. Eurofighter-laivasto on siten täysin kyvytön suoriutumaan niistä ilmavalvonnan velvollisuuksista,
jotka Saksa on luvannut hoitaa puolustusliitto Naton jäsenenä.
Der Spiegelin mukaan suurin osa Liittotasavallan Eurofightereista ei pysty suoriutumaan ilmavalvontatehtävistä, koska niiden
omasuojajärjestelmään kuuluvien DASS- eli
Praetorian-sensoreiden suojakoteloiden jäähdytysjärjestelmä vuotaa. Jos sensori ei pysy oikeassa lämpötilassa, se ei toimi.
Ilmavoimat eli Luftwaffe pystyy korjaamaan vuotoja, mutta se on lehden mukaan kohdannut hiljattain uuden ongelman, koska jäähdytysjärjestelmän
tiivisteitä valmistava alihankkijayritys oli myyty ja osien toimitus päättynyt. Tästä ei ollut kerrottu saksalaisille etukäteen,
joten Luftwaffen mekaanikot ovat joutuneet improvisoimaan kehittämällä korvaavia varaosia.
Myös Suomen puolustusvoimien
HX-hankkeessa tarjolla olevat Eurofighter Typhoonit ovat aiheuttaneet päänvaivaa Luftwaffelle aiemminkin. Viime vuonna maan parlamentille
eli Liittopäiville valmistetun raportin mukaan vain 39 hävittäjää oli toimintavalmiina. Der Spiegelin mukaan ainoa hyvä puoli
siinä uutisessa oli, ettei ongelmia enää lakaista maton alle kuten aiemmin.
Der Spiegelin mukaan puolustusvoimien lähteet kertovat, että riittävä määrä Eurofightereita on lentokunnossa, mutta lehden
mukaan tämä vastaus on harhaanjohtava, koska lentokunto ei riitä, vaan koneiden pitäisi myös pystyä suorittamaan niille osoitetut
sotilaalliset tehtävät.
Ilman omasuojajärjestelmää torjuntahävittäjä ei pysty tunnistamaan vieraita kohteita riittävän hyvin. Tällainen kone kelpaa
lehden mukaan vain koulutus- ja harjoituskäyttöön, ei esimerkiksi Naton itärajan ilmavalvontaan.
Der Spiegelin mukaan Luftwaffe johtaa harhaan myös tiedottaessaan, että se voi asettaa Natolle lupaamansa 82 konetta toimintavalmiiksi.
Lupaukseen liittyy kuitenkin lähes puolen vuoden valmisteluaika, jonka kuluessa koneet pitäisi saada taisteluvalmiiksi. Der
Spiegel arvioi, että varsinaiseen taisteluun Lufwaffe voisi lähettää heti vain neljä Eurofighteria.
Eurofighter-koneita Suomen ilmavoimille kauppaavan brittiläisen
BAE Systems -yhtiön vakiovastaus koneen ongelmista kysyttäessä on ollut, että Suomelle tarjottava konetyyppi on kehitetty versio nykyisin
palveluksessa olevista koneista, eikä niiden vioista pitäisi päätellä ensi vuosikymmenellä palvelukseen tulevien koneiden
toimintakykyä.